
COMISIA JURIDICĂ,

Bucureşti, 19.02.2002 

Nr. 688

A V I Z

asupra proiectului de Lege pentru modificarea articolului 
21 alineatul (7) din Legea nr. 53/1991 privind indemnizaţiile 
şi celelalte drepturi ale senatorilor şi deputaţilor, precum şi salarizarea personalului din cadrul aparatului
 Senatului, republicată.
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare,  cu proiectul de Lege pentru modificarea articolului 21 alineatul (7) din Legea nr. 53/1991 privind indemnizaţiile şi celelalte drepturi ale senatorilor şi deputaţilor, precum şi salarizarea personalului din cadrul aparatului Senatului, republicată, trimis cu adresa nr. 688 din 17 decembrie 2001, înregistrată sub nr.31/1420 din  17 decembrie 2001.



Proiectul de lege a fost dezbătut şi adoptat de Senat la 6 decembrie 2001.


Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a dezbătut proiectul de lege menţionat mai sus,  în şedinţa din 20 februarie 2002.



Membrii  comisiei au examinat proiectul de lege supus  dezbaterii, expunerea de motive şi avizul favorabil al Consiliului Legislativ.



În urma dezbaterilor, s-a hotărât, cu majoritate de voturi, avizarea favorabilă a  proiectului de lege, cu  precizarea ca, la dezbaterea în fond, Comisia pentru muncă şi protecţie socială să ţină seama de observaţiile şi propunerile Consiliului Legislativ din avizul favorabil nr.1120 din 19 octombrie 2001, referitoare  la înlocuirea sintagmei “din cadrul aparatului Senatului” cu sintagma din  “din cadrul aparatului Parlamentului României”.



Înlocuirea sintagmei este necesară atât în titlul proiectului de lege, cât şi în cuprinsul articolului unic, în vederea redării corecte a titlului Legii nr.53/1991, supusă modificării.



Sub aspectul oportunităţii urmează a se pronunţa comisia sesizată în fond.



În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,

dr. Ionel OLTEANU

consilier

Diaconu Dumitra

